text:
Á tíðindafundi í FSF-húsinum mánadagin setti Lars Olsen, A-landsliðsvenjari hjá monnum, navn á teir 23 spælararnar, ið eru úttiknir til UEFA Nations League dystirnar móti Aserbadjan og Kosovo. Og millum teir úttiknu eru suðuroyaringarnir í útlegd, Heini Vatnsdal og Gilli Rólantson Sørensen.
Ein broyting er í hópinum hesaferð, í mun til seinastu dystir. Sølvi Vatnhamar hevur givið avboð orsakað av skaða, og í hansara stað hevur venjarin úttikið Pól Jóhannus Justinussen úr NSÍ.
Tórsdagin 11. oktober klokkan 19:45 spæla Føroyar og Aserbadjan á Tórsvølli, og tríggjar dagar seinni, sunnudagin 14. oktober klokkan 17:00 kemur Kosovo á vitjan.
Hópurin
Gunnar Nielsen, FH (ICE)
Teitur Matras Gestsson, HB
Kristian Joensen, KÍ
Atli Gregersen, Víkingur
Odmar Færø, B36
Viljormur Davidsen, Vejle BK (DEN)
Jógvan Rói Davidsen, HB
Sonni Ragnar Nattestad, AC Horsens (DEN)
Alex Mellemgaard, B36
Heini Vatnsdal, BK Fremad Amager (DEN)
Gunnar Vatnhamar, Víkingur
Magnus Egilsson, HB
Kaj Leo í Bartalsstovu, ÍBV (ICE)
Gilli Rólantsson Sørensen, SK Brann (NOR)
Rene Shaki Joensen, Grindavík (ICE)
Tróndur Jensen, HB
Pól Jóhannus Justinussen, NSÍ
Hallur Hansson, AC Horsens (DEN)
Brandur Hendriksson Olsen, FH (ICE)
Rógvi Baldvinsson, Bryne BK (NOR)
Finnur Justinussen, Næstved BK (DEN)
Jóan Símun Edmundsson, Arminia Bielefeld (GER)
Klæmint Andrasson Olsen, NSÍ
Atgongumerki til UEFA Nations League dystirnar móti Aserbadjan og Kosovo kunnu keypast í Nethandilinum á FSF.fo.


c: text/html

text:
Eyðun Jacobsen fortelur um lívið hjá sær, – tónleikari, sum vil breiða gleðiboskapin til menniskju. Um at standa á vegamótið, at bróta burtur úr nýggjum og flyta mørk innan andaliga tónleik. Um at framføra, um Betesda duettina og Elim kvintettina. Um við- og mótgongd í lívinum og um at flyta til Danmarkar, har lívið fær nýggja byrjan og stór ting henda. Um at flyta aftur til Føroyar – og nú tað týdningarmesta, at náa menniskju allastaðni við boðskapinum. Vit hoyra eisini um hvat er á skránni m.a. at syngja á summarfestivalinum, komandi tónleikaútgávur (Blátt gras og Aage Samuelsen sangir) o.a.
Vertur: Jákup Gunnarstein Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”

robotstxt: allowed

filter: keep


text:
Gravgangur eftir søguni um íslendska skrædlið
Nærum 200 fólk vóru í Norðurlandahúsinum fríggjakvøldið og lýddu á íslendska rithøvundan, Einar Már Guðmundsson, tá Hvítabók hansara um kreppuna í Íslandi varð løgd fram á føroyskum
Alt, ið krúpa kundi av lærarum, bókmentafólkum, tíðindafólkum, politikarum og øðrum áhugaðum, var møtt upp í Skálanum í Norðurlandahúsinum fríggjakvøldið, tá Einar Már Guðmundsson og Carl Jóhan Jensen, ið hevur týtt Hvítubókina, greiddu frá, hvussu bókin kom í lag.
Einar Már Guðmundsson var sera virkin í almenna orðaskiftinum í Íslandi, tá bankarnir fóru á húsagang í oktober 2008, og fólkið fór á gøtuna at krevja stjórnina hjá Geir Haarde setta frá. Tíðargreinir hansara vaktu ans, tí tær vóru so atfinnandi, og Hvítabókin er eitt savn av hesum greinum, har lagt er aftrat tekstunum við upplýsingum og metingum.
Einar Már Guðmundsson eirir ongan í bókini, hvørki politikarar, fíggjarfúrstar ella fyri tann skuld tann kravmikla Altjóða Gjaldoyragrunnin, tí hann er sera harmur um, at støðan í Íslandi er vorðin so hættislig, sum hon er. Tó megnar hann við sínum speisemi at geva fólki innlit í sínar hugsanir á stuttligan hátt.


text:
Ingi Samuelsen
08.05.2017 - 15:56
Tíðindi > Uttanlands > Politikkur
Franski forsetin, François Hollande, boðar í dag frá, at Emmanuel Macron verður settur sum nýgjur franskur forseti sunnudagin.
Macron vann annað umfar av franska forsetavalinum við 66,1 prosentum av atkvøðunum móti 33,9 prosentum til mótstøðukvinnuna, Marine Le Pen, frá Front National. Hetta vísir endaliga valúrslitið, sambært AFP-tíðindastovuni.
Holland gav boðini um at 39 ára gamli Macron frá rørsluni ’En Marche!’ verður innsettur sum forseti við eitt hátíðarhald á fronsku forsetaborgini, Élysée-slottinum, har fráfarandi forsetin fer at lata nýggja forsetanum loyniorðini til fransku kjarnorkuvápnini, skrivar Ritzau.
Nýggi forsetin fer væntandi skjótt at útnevna ein forsætisráðharra, sum skal skipa stjórn. Seinni henda mánaðin fer Macron væntandi at taka upp samband við útlendskar leiðarar.
Macron fekk tilsamans 20.753.797 atkvøður móti 10.644.118 til Marine Le Pen, upplýsir franska innanríkisráðið. 25,44 av fronsku veljarunum greiddu ikki atkvøðu.
Innanríkisráðið upplýsir eisini, at eitt methøgt tal av atkvøðum vóru blankar ella ógyldugar – umleið 9 prosent, skrivar Ritzau.


text:
Eg havi ikki skrivað nakað serligt á bloggin hjá mær í seinastuni. Eg vil so fegin skriva, men onkursvegna so komi eg ikki til tað. Kanska er tað tí eg veit at tað nokk bara eri eg sum lesi tað allíkavæl.
Um eg skal fáa lokka onkran inn her á síðina so má eg gera nakað fyri tað, og áðrenn tað so má eg hava okkurt áhugavert at bjóða møguligum vitjandi her á síðini.
Nå, men nokk skvaldur, til sakina. Eg royni at gera meg kláran til Stockholm ½ marathon, eg havi hesa vikuna lagt 43 km afturum, harav nakað av góðsku. Mikudagin intervallir í Ánunum, 6 x 1km øll undir 4 min., og í dag eina 5 km test á bandinum við 1% mótbrekku uppá 19:20. Tað eri eg sera væl nøgdur við, serliga tá eg hugsi um at eg vigi 3-4 km ov nógv, og eg lúgvi ikki tá eg sigi at eg fyri fyrstu ferð á gjárkvøldi saman við góðum vinum át feitan havhestaunga, sum smakkaði mær avbera væl. Hann var fyrst kókaður, og so stokur í ovni eina løtu, elpir og drýl afturvið, sera primitivt, men smakkað avbera gott.
Eg fari nú at gera eina royna at skriva nakað meira nú avbjóðingini í Stockholm nærkast.
Í morgin verður tað vónandi ein nakað longri róligur joggingtúrur, kanska einar 12-15 km.
Góða nátt.


text:
Prísir 10. oktober 2018
Prísirnir eru vegleiðandi
* Avgjald uppá veitingar minni enn 600 litrar Frá 1. jan. 2009 kom eitt avgreiðslugjald á allar oljuveitingar, ið eru minni enn 600 litrar. Avgjaldið er á 250,00 kr.
Hetta gjaldið er tó ikki galdandi fyri okkara viðskiftafólk, ið hava sjálvvirkandi áfylling
Tí vilja vit heita á øll okkara viðskiftafólk um at fáa sær sjálvvirkandi áfylling.
Við sjálvvirkandi áfylling fært tú umframt, at vit passa tangan hjá tær, fastan avsláttur fyri liturin, tú fært eisini prístrygging – tvs. lægsta prís í tíðarskeiðnum frá 12 dagar áðrenn til 12 dagar eftir áfylling.
Minst til Prístrygging
Við prístrygging tryggjar tú tær altíð bíligastu orku. Prístrygging tryggjar, at tann prísurin tú rindar fyri oljuveitingina, er tann lægsti innanfyri eitt 25 daga tíðarskeið. Tú fært faktura við dagsprísi, men skipanin kannar síðani prísin 12 dagar fyri og 12 dagar eftir oljuveitingina. Er prísuirin lægri í hesum tíðarskeiði, enn tá tú fekk oljuna, verður munurin góðskrivaður á konto tygara.
Tað kostar einki at verða við í skipanini, men harafturímóti er nógv at spara.
Einasta treyt er:
- At tú hevur fasta áfylling
- At tú ert tilmeldaður gjaldsskipanina
Ert tú við í hesum skipanum, ert tú eisini við í prístrygdini hjá Magn.
Príssamanseting
Prísirnir á gassolju, bensin og diesel eru tengdir at 4 faktorum, vøruprísi, dollarakursi, bruttovinningi og MVG og avgjøldum.
Vøruprísur og dollarakursur
Vøruprísurin broytist alt eftir útboði og eftirspurningi á altjóða marknaðinum. Á altjóða maknaðinum verður oljan handlað í dollarum, og kursstøðið og -broytingar ávirka tí prísin.
Hækkar dollarin, hækkar prísurin á oljuni, og lækkar dollarin, lækkar prísurin á oljuni somuleiðis, alt annað líka.
Bruttovinningur
Bruttovinninurin er inntøkan hjá Magn. Bruttovinningurin skal millum annað rinda fyri flutning, marknaðarføring og útreiðslur til forhandlarar og fyritøku annars.
MVG og avgjøld
Í Føroyum er álagt eitt punktgjald á 2,40 kr. fyri hvønn seldan litur av bensini og eitt avgjald á 1,30 kr. fyri hvønn seldan litur av diesel. Eisini er eitt avgjald á 0,80 kr. pr. l. á gassolju.


text:
Stórfingin vitjan av Akureyri
Dan Klein --- 03.02.2018 - 10:25
Stórt tal av umboðum fyri Akureyrar býráð, vinnulív og mentan, vitjaðu í Havnini í gjár. M.a. vóru tey til framløgu um nýggja Musikkskúlan, Skúlan á Fløtum, tey vitjaðu Tórshavnar havn, Listasavn Føroya og Fróðskaparsetur Føroya.
Mentamáladeildin kunnaði tey vitjandi um tað, sum hendir á mentanarpallinum í Tórshavnar kommunu í løtuni, og umboð fyri VisitTórshavn, Hugskotið og VisitAkureyri høvdu fund saman á Ráðhúsinum.
Eisini var fundur millum borgarstjórarnar og varaborgarstjórarnar í býunum báðum. Annika Olsen, borgarstjóri, segði eftir fundin, at serligur dentur varð lagdur á at styrkja sambondini og samstarvið millum býirnar báðar, sum nærum eru javnstórir og hava nógvar av somu avbjóðingum.
Í gjárkvøldið var Gunvør Balle, varaborgarstjóri, vertur til ein døgverða fyri gestunum í Móttøkuhúsinum.


text:
24. mai 2018Nr. 78
Kunngerð um broyting í kunngerð um ískoyti til brillustell og brillugløs
(Javnseta rættindi hjá fyritíðarpensjónistum við rættindi hjá persónum, sum eru fyltir 67 ár)
§ 1
Í kunngerð nr. 32 frá 12. apríl 2012 um ískoyti til brillustell og brillugløs verða gjørdar hesar broytingar:
1. § 1, stk. 1 verður orðað soleiðis:
“Heilsutrygd veitir árligt ískoyti sambært fylgiskjali 1 til keyp av einum brillum ella brillugløsum til børn undir 16 ár, til fólk, sum eru fylt 67 ár og til fyritíðarpensjónistar.”
§ 2
Henda kunngerð kemur í gildi dagin eftir, at hon er kunngjørd.
Heilsu- og innlendismálaráðið, 24. mai 2018.
Sirið Stenberg (sign.)
landsstýrismaður
/ Turid Arge (sign.)


text:
Til Burundi og Ruanda fingu sjálvstyri í 1962, vóru londini eitt land. Í báðum londum búgva tutsiar og hutuar, og stríðið ímillum hesi bæði fólkasløgini er eisini farið illa við Burundi. Í 1972 drupu tutsiar einar 10.000 hutuar. Ógvuliga mong fólk eru flýdd higar úr krígsherjaða Ruanda; hetta hevur stórar trupulleikar við sær, tí at Burundi er líka fjølbygt og líka fátækt sum granni sín fyri norðan.
Flestu fólk í Burundi liva av landbúnaði. Á fruktabesta lendinum býr so nógv fólk, at hvørt húski eigur bara so mikið avjørð, at tey so dánt fáa breyðføtt seg góð ár. Óár er stórur vandi fyri hungursneyð.
Jarðartýning er stórur trupulleiki, tí nógvur skógur verður ruddaður at fáa dyrkilendi.
Í Burundi verða frásagnir, sangur og tónleikur borin ætt eftir ætt av mannamunni, júst sum á okkara leiðum í gomlum døgum. Fólkadansur tutsianna verður hildin at vera ímillum tað besta, afrikonsk mentan eigur.
Høg fjøll, djúpir dalar, rivur, gosfjøll og ovurstór vøtn skera seg ígjøgnum londini norðan úr Uganda og suður í Malavi. Hetta sermerkta landslagið er partur av ovurstórari rivu í jarðarskorpuni, nevnd Stóri Rivudalur. Hægsta fjall í Afrika er Kilimanjarofjall, eitt gosfjall, sum liggur í dvala í tí partinum av Stóra Rivudali, sum er í Tansania. Annars er mesta landslagið í hesum parti í Afrika slættar grasfløtur, nevndar savanna. Dýralívið á savannuni er tiltikið, og á hvørjum ári koma mong ferðafólk úr øllum heiminum at síggja tað. Hetta er vorðin týðandi vinna hjá londum sum Kenja og Tansania. Te og kaffi eru vorðin góð inntøka hjá teimum sjey londunum, ið eru her. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Á savannuni veksur gult, sítt gras, onkustaðni 4 metrar høgt. Har regnar bara stutta tíð á árinum, og tí vaksa grasrøturnar ógvuliga djúpt niður í jørðina, at tær kunnu taka vætu úr jørðini í turrtíðini. Bløðini á akasiutrænum, sum er leyvtræ, eru næstan sum nálirnar á nálatrøum, so vatnið guvar ikki burtur. Baobabtræið goymir vatn í uppbólgnaða buli sínum. At verja landslagið og stórbæra dýralívið eru stór øki á savannuni friðað. Tvey av hesum stóru friðingarøkjum eru tjóðgarðarnir Serengeti í Tansania og Masai Mara í Kenja.
Stórir flokkar av giraffum, fílum, antilopum og sebrum reika um á savnnuni eftir beiti og vatni. Í hølunum á teimum eru altíð ránsdýr, gepardar, leyvur, leopardar, sum bíða eftir at taka tey veikastu dýrini burturúr. Skamt haðan bíða rægammar og sjakalar til reiðar at fáa sær ein bita av rænum.
Flestir bøndur her á leiðini royna bara at føða seg og húski sítt, annaðhvørt velta teir ymsa grøði ella halda teir neyt. Í hálendinum, har veðurlagið er vátt, men ikki so heitt, er fruktagóð gosøskujørð, og her eiga búnaðarfyritøkur stórar lundir, har tær dyrka te og kaffi til útflutnings. Sum fólkið er fjølgað, eru mangir garðar so smábýttir, at bøndurnir hava verið noyddir at velta niðan í brøttu líðirnar; tað ger, at í nógvum avfalli loypur oman, og soleiðis er nógv lendið oyðilagt.
Te verður gjørt av blaðnum á terunninum. Hentararnir mega skotra seg fram ímillum tøttu runnarnar, at henta nýsprotnu bløðini; tí eru teir í gummisvintu.
Stóri Rivudalur er 7.000 km norðan úr Sýria í Asia og suður í Mosambik. Í nógvar milliónir ár hava rørslur ímillum tvær plátur í jarðarskorpuni skapað hetta stórsligna landslagið. Sumstaðni hava rørslurnar gjørt djúpar dalar við brøttum líðum, sum t.d. Maulíðirnar í Kenja. Aðrastaðni hava gosfjøll og rivugos gjørt stórar háslættar. Athiháslættarnir í Kenja vórðu soleiðis til.
Suður ígjøgnum allan Stóra Rivudal eru mong ovurstór vøtn; har er nógvur fiskur. Mong fólk liva her av fiskiskapi, mest verður fiskað í Albertsvatni, Malavivatni og Taganganyikavatni. Vanligasti reiðskapurin eru smá gørn, nót, rúsa og skutil.
Á láglendinum í eystara parti í Miðafrika, har avfallið er so lítið, at illa ber til at dyrka jørðina, liva flakkfólk, sum fara um hetta víðføra lendið eftir beiti og vatni við neyta-, seyða- og geitafylgjum sínum; summi teirra hava eisini kamelar og asnar. Í lendinum sunnan fyri Nairobi tætt við markið ímillum Kenja og Tansania halda masaiarnir til. Teir eru flakkfólk og halda sebuneyt. Høvuðskostur teirra er mjólkin undan kúnum og blóð. Blóðið tappa teir av neytunum við æðralating.
Masaikrígsmenninir og masaikonurnar ganga við stórum prýðum, vanligu prýðini eru perlukragar, stórir oyrnaríngar og kopararmbond. Flestu masaimannfólkini hava fleiri enn eina konu. Hvør kona hevur sini egnu hús og býr har saman við børnunum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Bujumbura
Vídd: 27.830 km2
Fólkatal: 9.863.117
Alment mál: kirundi og franskt
Átrúnaður:
kristindómur 67% afrikanskir átrúnaðir 32% og islam 1%
Stýrislag: lýðveldi
Gjaldoyra: burundiskur frankur (BIF)


text:
Nýggj upprunaføroysk barnabók eftir rithøvundan Marjuna Syderbø Kjelnæs.
Flestu kenna Marjuna frá stuttsøguskriving fyri vaksin, men nú roynir hon seg við barnabókmentum, og tað er blivið til eina tankavekjandi bók um gentuna Viktoriu, sum ein dagin hittir ein pingelipong, sum býr í postkassanum á húsunum hjá Viktoriu og teimum. Knappliga hendir so nógv, bæði stuttligt og spennandi og av tí at pingelipongurin er ein sera lítil vera, fær rithøvundurin lýst heimin so, sum hann kann sýnast í barnahædd.
Saman við listamanninum Hanna Bjartalíð hevur hon skapað eina vakra og upplivilsisríka søgu við tekningum í sterkum litum á so at siga hvørjari blaðsíðu.
Søgan er í átjan pørtum við einum lítlum filosofiskum inngangi, har lesarin fær tankarnar á flog og okkurt at hugsa um.
Sjálv søgan er um, hvussu spennandi tað er at hava ein pinkuling búgvandi, sum ongin annar veit nakað um, men hesin sami pinkulingur er eisini við til at loysa ein trupulleika, sum nívir Viktoriu.
Bókin er ætlað teimum 7-10 ára gomlu og egnar seg bæði til at lesa sjálv og til upplesing.
Aftur


text:
Burturkast
Eysturkommuna hevur eina endurnýtslu fyri alla kommununa í grótbrotinum í Norðragøtu.
Heitt verður á fólk um at koma við skildum burturkasti á bingjuplássið, sum greitt er frá í faldaranum um endurnýtslu.
Mint verður á, at Endurnýtslan bert er roknað til smáar nøgdir av húsarhaldsburturkasti frá borgarum búsitandi í kommununi. Tey, sum skulu av við størri nøgdir av burturkasti, og burturkasti í samband við ný- og umbygging, skulu venda sær til IRF.
Endurnýtslan í Norðragøtu – upplatingartíðir
Týsdag-leygardag
Kl. 16.00-18.00
Vinnuligt burturkast
Handlar, virkir og bátar eiga at venda sær til IRF tlf. 41 42 43, fyri at sleppa av við burturkast.
Ábyrgdina av Endurnýtsluni hevur Jóhannus S. Petersen, tlf. 730092, endurnytslan@eystur.fo


text:
Hvonn-deildin: Kyndil, VB og Stjørnan vunnu
ítróttur10-12-2017 - 20:08 - Jóanis Nielsen
Tríggir dystir eru í dag leiktir í Hvonndeildini - StÍF og Kyndil leiktu á Skála, H71 og VB í Hoyvík og Neistin og Stjørnan í Høllini á Hálsi.
Á Skála vann Kyndil stórsigur á StÍF, Kyndil vann 18-32, Kyndil liggur nú á 2. plássi við 20 stigum fyri 12 dystir, StÍF liggur niðast við 1 stigi.
H71 og VB hittust í Hoyvíkshøllini, VB vann 22-26, VB hevur nú 20 stig fyri 13 dystir, tær liggja á 3. plássið í Hvonndeildini, H71 hevur 7 stig, tær ligja nr. 6 í Hvonndeildini.
Neistin tók ímóti Stjørnuni í Høllini á Hálsi, Stjørnan vann tann dystin við trimum málum, úrslitið gjørdist 21-24, Stjørnan hevur nú 8 stig, tær liggja nr. 5 í deildini, Neistin hevur 11 stig og liggur nr. 4 í Hvonndeildini.
Støðan


text:
SwimmingWorld Magazine hevur eina áhugaverda grein her, har tey ikki bara lista upp fýra avgerðir um doping sum altjóða svimjisambandið FINA tók í gjár, men eisini útgreining av hví tey ymisku siga seg hava verið dopað, og hvussu FINA velur at døma har út frá. Tey dopingdømdu eru, út yvir Ryan Napoleon, Daynara de Paula úr Brasil, Sergio Garcia Ortiz úr Spania, og Matthew Zammit av Malta.
Daynara de Paula varð í mars mánaða tvær ferðir tikin fyri at hava dopað seg við Furosemide, ið er dopingevni tí at tað kann krógva nýtslu av øðrum dopingevnum. Frágreiðingin sum FINA hevur fingið frá íðkaranum, er at eitt lógligt kosttilskot man hava verið dálkað við Furosemide í framleiðsluni, og tey hava tí eisini avgjørt at minka karantenuna frá teimum í mesta lagi 2 árunum, til 6 mánaðir.
Sergio Garcia Ortiz hevur tríggjar ferðir ikki verið til at finna tá ið dopingmyndugleikarnir ætlaðu at kanna hann, innan fyri eitt 18 mánaðar tíðarskeið. Hann hevur havt onkra umbering um ‘persónlig viðurskifti’, og FINA hevur tí valt at linka karantenuna til 1 ár. Forrestin ein sak sum minnir ógvuliga nógv um hana hjá eisini spanska Munoz, ið tó (í øllum førum fyribils) slapp heilt undan dómi. (fyribils, tí at WADA hevur kært málið).
Matthew Zammit varð í mai mánaða testaður positiv fyri Stanozolol, sum er eitt anabolskt steroid. Umberingin er at hann hevði etið onkrar ókendar tablettir sum hansara persónligi venjari hevði givið honum, og her fellur hamarin altso. 2 ára karantenu, sigur FINA.
Í øllum fýra førum er tað svimjisambandið hjá viðkomandi sum ber kostnaðin fyri sakarmálið.


text:
Lívligt Silvaland til børnini
Í tríggjar dagar frá klokkan 15-20 bjóðar Silvaland føroyskum festivalbørnum spennandi og gott undirhald. Í ítróttarhøllunum í Klaksvík vera hoppiborgir, ballónrúm, stórir boingbóltar, andlitsmáling, teknistova, stuttlig toydýr, framførslur, livandi sangur og tónleikur, kappingar, klovnarí, skemt og dámlig samvera.
Við høvuðsinngongina til badmintonhøllina verður spælipláss, súkklubreyt og ríðing á føroyskum rossum.
Silvaland fevnir um báðar ítróttarhøllirnar, umframt súkklu og spæligarðin uttanfyri, og øll sum hava armband til Summarfestivalin kunnu spæla, súkkla, dansa, hoppa, flenna, ganga runt, njóta tónleikin og hugna sær á staðnum, sum einum lystir. Børn upp til 5 ár sleppa ókeypis í Silvaland.
Hvat kostar?
Í Føroya størsta og hugnaligasta spælilandi fæst eisini ymiskt leskiligt at drekka og til matna til sera sámuligar prísir. Børn kunnu eisini fáa andlitsmáling, gera hár og annað fitt og festligt, har prísurin er millum 10 og 20 krónur, alt hvør viðgerðin er. Túrurin á føroyskum rossabaki kostar 20 krónur. Aðrastaðni á festivaløkinum eru eisini dýrari aktivitetir, so sum 3 D biogafur og elastikkhopp, sum ikki eru partur av Silvalandinum.
*****
Silvaland – skrá
Hósdagin 9. august
Kl. 14.30: Karneval og skrúðgonga. Við Silva og Bubu á odda fara vit úr Klaksvíksgarðinum heim ígjøgnum býin til Badmintonhøllina, har festlig móttøka verður.
Kl. 15.00: Silvalandið letur upp
Kl. 15.15: Skemt og dansibólkurin 5, 6, 7 og 8
Kl. 17.00: ÆVINTÝRAFERÐIN
Kl. 19.00: Løkin Band
Kl. 20.00: Góða nátt
Fríggjadagin 10. august
Kl. 15.00: Silvalandið letur upp
Kl. 15.15: Jassarnir
Kl. 17.00: ÆVINTÝRAFERÐIN
Kl. 19.00: BUBU og Løkin Band
Kl. 20.00: Góða nátt
Leygardagin 11. august
Kl. 15.00: Silvalandið letur upp
Kl. 15.15: Trølla Pætur og Trølla Omman
Kl. 17.00: ÆVINTÝRAFERÐIN
Kl. 19.00: Løkin Band
Kl. 20.00: Góða nátt – og takk fyri hesaferð!


text:
Miljardatap til eigarar av bingjuskipum
Niðurskrivingar og tap við sølu hava havt við sær, at sjey eigarar av bingjuskipum hava mist 2,7 mia. dollarar síðani 2010, vísir ein nýggj frágreiðing frá Alphaliner. Harðast hevur hetta rakt nú avtikna Rickmers Maritime Trust, sum hevði eina niðurskriving upp á 790 mio. dollarar.
Niðurskrivingin hjá Rickmer fall á fyrrverandi flotan upp á 16 bingjuskip hjá felagnum, skrivar Alphaliner í frágreiðingini, ið hevur hugt at gongdini í keypskála-skrásettum feløgum, ið eiga bingjuskip, sum verða leigað út til reiðaríini.
Og tað er ikki stuttligur lesnaður. Tap upp á 2,7 mia. dollarar - og partabrævakursir, sum bara eru havnaðir.
Hevði ein íleggjari keypt fyri 100 dollarar í partabrøvum, javnt býtt í feløgunum Rickmers, Danaos, BoxShips, Seaspan, Diana Containerships, Global Ship Lease og Costamare í januar 2014, høvdu tey í dag bert verið 22 dollarar verd, hevur Alphaliner roknað út. Og so hava tey enntá tikið hædd fyri útgjøldum av vinningsbýtum.
Gongdin fær Alphaliner at koma við eini djarvari skemtisøgu, sum uttan iva fer at standa sína humor-roynd millum íleggjararnar, sum hava mist nógvar pengar upp á bingjuskip seinastu árini:
“Lættasti mátin at skapa sær eina lítla ogn, er at byrja við eini stórari ogn”…
Kelda: TradeWinds


text:
Tíðindaskriv
27.12.2017 - 18:40
Hevur tú nakrantíð hugsað um, hvussu ein flúgvaramotorur man síggja út? Ella undrar tú teg yvir, hvat tað er, sum hendir, tá ið lendingshjólini verða gjørd klár, ella hvar tann sokallaði “svarti kassin” situr?
So er tað í morgin, hósdagin 28. desember, at tú skalt koma ein túr í hangarin hjá Atlantic Airways á flogvøllinum. Tá verður nevniliga opið hús fyri almenninginum, har høvi verður at sleppa at síggja og hoyra um fleiri støð á flogfarinum, ið tú vanliga ikki sleppur framat. Til dømis verða hurðarnar til lendingsútgerðina latnar upp, og eisini sleppur tú at lúra inn í motorin. Teknikkarar hjá Atlantic Airways verða til staðar, og teir fara at vísa fram, greiða frá og sjálvandi eisini svara møguligum spurningum, ið tú hevur.
Tað verður William, nýggi Airbus A320 flúgvaran, sum júst hevur rundað eitt ár, ið verður í hangarinum.
Eisini verður møguleiki fyri at síggja báðar tyrlurnar, Sámal og Ruth, sum báðar eisini verða í hangarinum og latnar upp til almenningin at síggja.
“Vit vilja fegin vísa føroyingum, sum jú eiga Atlantic Airways, hvat tað er, sum vit fáast við hvønn dag. Hetta er eitt fínt høvi hjá flogáhugaðum og eisini hjá børnum at sleppa at síggja partar av einum flogfari ella eini tyrlu, sum tey ikki hava sæð fyrr. Vit vóna, at síggja nógv fólk í hangarinum í morgin,” sigur Jóhanna á Bergi, stjóri í Atlantic Airways.


text:
Sørvágs kommuna hevur fingið løggilding til eina vatnveiting
13-04-2018 - 17:22 - Jóanis Nielsen
Sørvágs kommuna hevur fingið løggilding til eina vatnveiting. Løggildingin er veitt til vatnverkið í Sørvági.
Hetta inniber, at mannagongdir viðvíkjandi framleiðsluhátti, útbreiðslu og arbeiðshátti eru góðkendar av Heilsufrøðiligu starvsstovuni.
Við hesum mannagongdum fer tað, sum frá líður at hava við sær, økta trygd fyri drekkivatninum til borgararnar.
Á hesari slóðini sær tú, hvørjar kommunalar vatnveitingar nú eru løggildaðar.